Tiko e valenisoro o Jisu ni se qai yabaki tinikarua (41-52)
2 E vakarogoi yani ena gauna ya na lewa nei Sisa* Akusito mera volai na lewenivanua taucoko.2 (Na imatai ni volayaca qo e vakayacori ena gauna e kovana tiko kina kei Siria o Kirinio.)3 Era lako yani na lewenivanua kece mera lai volayaca ena nodra koro dina.4 E lako cake o Josefa+ mai Kalili ena koro o Nasareci me gole i Jutia ena koro i Tevita o Peceliema,+ ni lewe ni vuvale i Tevita o koya.5 E gole me rau lai volai kei Meri, ni sa soli tu me watina me vaka e yalataki,+ sa voleka tale ga ni vakasucu.+6 Erau tiko mai kea donuya na siga ni nona vakasucu.7 Mani vakasucuma na luvena tagane, na ulumatua,+ e ovici koya ena tikitikinisulu qai vakadavori koya ena ikanakana ni manumanu+ ni sa sega tale na vanua me ratou moce kina ena rumu ni vulagi.8 Eratou tu e tautuba ena bogi eso na ivakatawanisipi ena vanua ya, eratou veisau yadra tiko ena vakatawai ni nodra qelenisipi.9 E qai rairai vakasauri e matadratou na agilosi i Jiova,* e serauni ratou na lagilagi i Jiova.* Dua na ka nodratou rere.10 E qai kaya vei ratou na agilosi: “Dou kua ni rere. Raica! Au vakarogoya vei kemudou na itukutuku vinaka era na marautaka vakalevu na tamata kece.11 Ni sa sucu nikua na nomuni ivakabula+ o Karisito na Turaga,+ ena koro i Tevita.+12 Qo na kena ivakatakilakila vei kemudou: Dou na raica e dua na gone dramidrami ni ovici tu ena tikitikinisulu qai davo koto ena ikanakana ni manumanu.”13 Vakasauri ga nodra basika na ilala agilosi vakaitamera*+ mera tomani koya na agilosi qo ena nodra vakacaucautaka na Kalou nira kaya:14 “Me vakalagilagi na Kalou mai lomalagi, ia e vuravura, mera vakacegu o ira e vakadonuya na Kalou.”15 Nira biubiu na agilosi mera lesu i lomalagi, eratou qai kaya na ivakatawanisipi: “Vakacava me datou sa lako sara ga qo i Peceliema me datou lai raica na ka e yaco, me vaka e vakaraitaka vei kedatou o Jiova.”*16 Eratou kusa yani, ratou mani raici Meri kei Josefa, vaka tale ga kina na gone ni davo koto ena ikanakana ni manumanu.17 Ni ratou raica qori, eratou tukuna sara na itukutuku e vakarogoi vei ratou me baleta na gone qo.18 Era qoroqoro kece na rogoca na veika eratou tukuna na ivakatawanisipi,19 ia e katona na vosa kece ya o Meri, qai dau veinanuyaka e lomana+ na kena ibalebale.20 Eratou lesu na ivakatawa, eratou vakacaucautaka na Kalou, eratou vakalagilagi koya tale ga ena vuku ni ka kece eratou rogoca qai raica, e vaka ga na ka e tukuni vei ratou.21 Ni oti e walu na siga, sa gauna tale ga me cilivi kina na gone,+ sa qai vakayacani me o Jisu, na yaca e kaya na agilosi me vakatokai kina ni se bera ni kunekunetaki.+22 Ena siga me rau vakasavasavataki kina me vaka e vakaroti ena Lawa e vola o Mosese,+ erau sa qai kauti koya cake i Jerusalemi me rau lai soli koya vei Jiova,*23 me vaka e volai ena Lawa i Jiova:* “Na ulumatua tagane* kece e sucu e dodonu me vakatokai ni yalosavasava vei Jiova.”*+24 Erau qai cabora me isoro “e rua na kukuru se rua na ruve gone,”+ me vaka e tukuni ena Lawa i Jiova.*25 Raica, e tiko mai Jerusalemi o Simione e dua na turaga yalododonu qai yalodina. E waraka voli na gauna ena vakacegui Isireli kina na Kalou,+ e sobuti koya tale ga na yalo tabu.26 E vakaraitaka vua na yalo tabu ni Kalou, ni se bera ni mate ena raici Karisito, o koya e tala mai o Jiova.*27 O koya gona, ena veiuqeti ni yalo tabu e lako ina valenisoro donuya nodrau kauti Jisu yani na nona itubutubu me rau lai vakayacora na ka e volai ena Lawa,+28 mani roqota na gone o Simione, qai vakacaucautaka na Kalou ni kaya:29 “Kemuni na Turaga Cecere Duadua, moni laiva na nomuni tamata me lako ena vakacegu+ me vaka na nomuni vosa,30 niu sa raici koya oni lesia me veivakabulai+31 oni vakarautaka e matadra na tamata kece,+32 e rarama+ me vakararamataki ira na veimatanitu,+ mera lagilagi tale ga kina na nomuni tamata na Isireli.”33 Erau veinanuyaka o tamana kei tinana na veika e tukuna o Simione me baleta na gone.34 E vosa vakalougatataki rau o Simione qai kaya vei Meri na tinana: “Raica! Na gone qo ena vakavuna nodra bale+ kei na nodra tucake e levu e Isireli,+ ena yaco o koya me ivakatakilakila ena vosavakacacataki+35 (io, ena curu basikati iko e dua na iseleiwau balavu),+ me kilai kina na ka e tu e lomadra e levu.”36 E tiko tale ga e kea e dua na parofita yalewa na yacana o Ana, na luvei Fanueli ena yavusa i Aseri. Sa kenamarama o koya qai vitu ga na yabaki nodrau bula vata voli kei watina ni oti nodrau vakamau,*37 e sa yada qai yabaki 84. E sega vakadua ni yali mai na valenisoro, e tomana tiko ga nona veiqaravi tabu ena bogi kei na siga, ena nona lolo kei na nona dau masu.38 Ena gauna vata ya, e lako yani o Ana me vakavinavinaka vua na Kalou, e tukuna tale ga na ka kece baleta na gone vei ira era waraka tiko na vakabulai nei Jerusalemi.+39 Ni rau sa cakava oti na ka kece e volai ena Lawa i Jiova,*+ rau lesu tale ina nodrau koro o Nasareci+ e Kalili.40 E tubu cake na gone me bulabula qai kaukaua, e sinai ena vuku, qai taleitaki koya tiko na Kalou.+41 E kena ivakarau me rau lako i Jerusalemi e veiyabaki na nona itubutubu me rau lai tiko ena soqo ni Lakosivia.+42 Ni sa yabaki 12 o Jisu eratou se baci lako cake ina soqo+ me vaka na kena ivakarau.43 Ni oti na siga ni soqo ni ratou sa lesu tiko, erau sega ni siqema na nona itubutubu ni tiko ga mai Jerusalemi na cauravou lailai o Jisu.44 Erau nanuma ni maliwai ira era lako vata tiko. Ni oti e dua na siga taucoko na nodra lako tiko, erau sa qai vaqarai Jisu vei ira na wekadrau kei na nodrau itokani.45 Ni rau sega ni kunei koya, rau sa qai lesu i Jerusalemi. Dua na ka nodrau vaqaqara.46 Oti e tolu na siga rau sa qai kunei koya ena valenisoro ni dabe tiko ena kedra maliwa na ivakavuvuli. E vakarogoci ira e vakatarogi ira tale ga.47 Era druka tu ga na rogoci koya ena ka e kila kei na nona isaunitaro.+48 Erau kurabui na nona itubutubu ni rau raici koya. E kaya vua o tinana: “Luvequ, na cava o cakava kina qo vei keirau? Keirau sa mate na vaqarai iko kei tamamu.”49 E qai kaya vei rau: “Cava drau vaqarai au tiko kina? Drau sega ni kila ni dodonu meu tiko ena vale i Tamaqu?”+50 Ia erau sega ni taura rawa na ibalebale ni nona vosa.51 E sa qai gole vata sobu kei rau i Nasareci, e lai talairawarawa tiko ga vei rau.+ E katona e lomana+ na vosa kece qo o tinana.52 E tubu cake tiko ga o Jisu, e toso cake nona vuku, e taleitaki koya tale ga na Kalou kei ira na tamata.
fij_Latn fij_Latn